S-309/2017

Mál þetta, sem dómtekið var 12. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 12. síðasta mánaðar, á hendur Á-kk-þgf H-kk-þgf G-kk-þgf, kt. 000000-0000, nú til heimilis að Hlynsölum 5 í Kópavogi, „fyrir tilraun til lyfja-, lyfsölu- og tollalagabrots, með því að hafa fimmtudaginn 7. janúar 2016, látið flytja inn til landsins nánar tilgreint magn stera og annarra vefaukandi lyfja með pósti, [...] en tollverðir fundu efnin við eftirlit með sendingum í póstmiðstöðinni að Stórhöfða 32 í Reykjavík þann 7. janúar. Ákærði reyndi að sækja sendinguna degi síðar og var þá handtekinn af lögreglu en efnin sem um ræðir eru eftirfarandi:

Metandróste[nó]lon 4035 stykki

Stanozólól 4023 stykki

Metandróstenólon 4018 stykki

Oxandrólon og stanozólól 3318 stykki

Bóldenón Undecýlenat 80 millilítrar

Trembólon asetat og trenbólon enantat 90 millilítrar

Metenólon enantat og testósteron fenýlprópíonat 70 millilítrar

Bóldenón undecýlenat 80 millilítrar

Metenólon enantat og testósteron fenýlprópíonat 80 millilítrar

Bóldenón undecýlenat 30 millilítrar

Metenólon enantat og testósteron fenýlprópíonat 50 millilítrar

Teljast brot þessi varða við 1. mgr. 7. gr., 1. mgr. 20. gr., 32. gr. og 34. gr., sbr. 1. og 2. mgr. 49. gr. lyfjalaga nr. 93/1994, sbr. og 51. gr., sbr. 1. og 2. mgr. 68. gr. lyfsölulaga nr. 30/1963 sem og 170. gr, sbr. 1. og 2. mgr. 169. gr. tollalaga nr. 88/2005.

Þess er krafist að ákærði verði dæmdur til refsingar og til greiðslu alls sakarkostnaðar. Þá er krafist upptöku á öllum ofangreindum lyfjum í töluliðum 1-11 skv. 3. mgr. 49. gr. lyfjalaga nr. 93/1994, 181. gr. tollalaga nr. 88/2005 og 2. mgr. 68. gr. lyfsölulaga nr. 30/1963.“

Um málsatvik er skírskotað til ákæru.

Fyrir dómi neitaði ákærði sakargiftum að hluta og í kjölfarið lýsti sækjandi því yfir að fallið væri frá sakargiftum að því leyti sem ákærði neitaði sök. Að svo búnu játaði ákærða skýlaust að hafa gerst sekur um þá háttsemi sem honum væri gefið að sök samkvæmt ákæru, að teknu tilliti til framangreinds brottfalls sakargifta. Var því farið með mál þetta að hætti 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Í gögnum málsins eru efnaskýrsla lögreglu um það sem haldlagt var og greiningu þess með rannsókn og prófun tæknideildar lögreglu 8. janúar á síðasta ári. Á meðal gagnanna er einnig matsgerð Rannsóknastofu í lyfja- og eiturefnafræði við Háskóla Íslands frá 18. nóvember sama ár, vegna rannsóknar á tólf sýnum hins haldlagða.

Sannað er með skýlausri játningu ákærðu, sem ekki er talin ástæða til að draga í efa að sé sannleikanum samkvæm, að hann hafi gerst sekur um þá háttsemi sem saksókn á hendur honum tekur til samkvæmt framansögðu, sbr. téð brottfall sakargifta. Brotin þykja rétt heimfærð til refsiákvæða, þó að því gættu að vegna brottfalls sakargifta þykir heimfærslu verknaðar til 1. mgr. 20. gr. og 34. gr. laga nr. 93/1994 ofaukið. Þá er þar einnig ofaukið tilvísun til 2. mgr. 68. gr. laga nr. 30/1963, en ákvæðið mælir fyrir um heimild til upptöku. Ákærði hefur unnið sér til refsingar.

Ákærði játaði brot sitt á sama hátt á rannsóknarstigi og hann gerði síðar skýlaust fyrir dómi. Samkvæmt sakavottorði hefur honum ekki áður verið gerð refsing. Eftir framangreindu, þykir refsing hans hæfilega ákveðin fangelsi í þrjá mánuði, en þá refsingu þykir mega binda skilorði eins og í dómsorði greinir.

Ákærði hefur fyrir dómi samþykkt framangreinda upptökukröfu. Á grundvelli 3. mgr. 49. gr. laga nr. 93/1994, 181. gr. laga nr. 88/2005 og 2. mgr. 68. gr. laga nr. 30/1963, skal hann sæta upptöku því sem hald var lagt á, eins og greinir í dómsorði.

Á grundvelli 1. mgr. 218. gr. laga nr. 88/2008 er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum, nemur 514.220 krónum og er hann tilkominn vegna rannsóknar sýna hins haldlagða.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði Á-kk-nf H-kk-nf G-kk-nf, sæti fangelsi í þrjá mánuði, en fresta skal fullnustu refsingarinnar og falli hún niður að liðnum tveimur árum frá dómsuppsögu haldi ákærði almennt skilorð 57. gr. almennra hegningarlaga nr. 19/1940.

Ákærði sæti upptöku á 4035 töflum af metandróstenólon, 4023 töflum af stanozólól, 4018 töflum af metandróstenólon, 3318 töflum af oxandrólon og stanozólól, áttatíu millilítrum af bóldenón undecýlenat, nítíu millilítrum af trembólon asetat og trenbólon enantat, sjötíu millilítrum af metenólon enantat og testósteron fenýlprópíonat, áttatíu millilítrum af bóldenón undecýlenat, áttatíu millilítrum af metenólon enantat og testósteron fenýlprópíonat, þrjátíu millilítrum af bóldenón undecýlenat og fimmtíu millilítrum af metenólon enantat og testósteron fenýlprópíonat, sem hald var lagt á.

Ákærði greiði 514.220 krónur í sakarkostnað.

H-kk-nf Þ-kk-nf